ગુજરાત રાજ્ય બાળ અધિકાર સંરક્ષણ આયોગ દ્વારા રાજપથ કલબના સ્વિમિંગ કોચ દ્વારા બાળકીને બેલ્ટથી મારવા બાબતે રાજપથ ક્લબના પ્રમુખ તથા અમદાવાદ ગ્રામ્યના પોલીસ મહાનિરીક્ષકને નોટિસ ફટકારીને તપાસનો અહેવાલ પાંચ દિવસમાં આપવાનો આદેશ આપ્યો હતો. આયોગના ચેરમેન જાગૃતિબેન પંડયાએ જણાવ્યું હતું કે, રાજપથ ક્લબની ઘટના ચિંતાજનક છે. આવી ઘટનાઓથી બાળકોમાં ડર પેસી જશે. તેનાથી તેમની સ્વતંત્રતા છીનવાઇ જશે. સરકારે બાળકોના રક્ષણ માટે કાયદો બનાવ્યો છે. હક્ક-રક્ષણ માટે બહાર આવવાની દરેક નાગરિકની ફરજ છે. આયોગ અને સરકાર બંનેને આ અંગે કાર્યવાહી કરવાની સુઓમોટો પાવર છે. અહેવાલ પછી શું કાર્યવાહી કરવી તે અંગે નિર્ણય લઇશું. જો કે, બાળકીઓના વાલીઓએ અગાઉ પોલીસ ફરિયાદનો ઈન્કાર કરતાં પોલીસે કોચને 5 કલાકમાં ક્લિનચીટ આપી હતી.